2022/0427 (NLE)

Ettepanek:

NÕUKOGU RAKENDUSOTSUS,

millega muudetakse nõukogu rakendusotsust (EL) (ST 10155/21; ST 10155/21 ADD 1) Luksemburgi taaste- ja vastupidavuskavale antud hinnangu heakskiitmise kohta

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 12. veebruari 2021. aasta määrust (EL) 2021/241, millega luuakse taaste- ja vastupidavusrahastu, eriti selle artiklit 18 lõiget 2,

võttes arvesse Euroopa Komisjoni ettepanekut

ning arvestades järgmist:

(1)Pärast seda, kui Luksemburg esitas 30. aprillil 2021 riikliku taaste- ja vastupidavuskava, esitas komisjon nõukogule selle kohta oma positiivse hinnangu. Nõukogu kiitis positiivse hinnangu heaks nõukogu 13. juuli 2021. aasta rakendusotsusega.

(2)Vastavalt määruse (EL) 2021/241 artikli 11 lõikele 2 tuleks iga liikmesriigi maksimaalset tagastamatut rahalist toetuste ajakohastada 30. juuniks 2022 vastavalt määruses sätestatud metoodikale. 30. juunil 2022 esitas komisjon selle ajakohastamise tulemused Euroopa Parlamendile ja nõukogule.

(3)11. novembril 2022 esitas Luksemburg vastavalt määruse (EL) 2021/241 artikli 18 lõikele 2 komisjonile oma ajakohastatud taaste- ja vastupidavuskava, et võtta arvesse maksimaalse rahalise toetuse ajakohastatud summat. Määruse (EL) 2021/241 artikli 19 kohaselt on komisjon hinnanud ajakohastatud taaste- ja vastupidavuskava asjakohasust, tulemuslikkust, tõhusust ja sidusust kooskõlas kõnealuse määruse V lisas esitatud hindamissuunistega.

(4)Luksemburgi esitatud ajakohastus mõjutab komponendi 1A raames tehtavaid investeeringuid digioskustesse ning vahe-eesmärke ja sihte, mille järjekorranumbrid on 1A-6 kuni 1A-8 („Oskuste omandamine, oskuste täiendamine ja ümberõpe“).

(5)Luksemburgi ajakohastatud taaste- ja vastupidavuskavast jäetakse välja investeeringud digioskustesse, mis puudutavad digioskuste e-õppe kursuseid töötajatele, kes osalesid 2021. aasta jaanuarist märtsini lühendatud tööaja kavades. Digioskustesse investeerimise kirjeldus, eesmärk 1A-6 ning vahe-eesmärgid 1A-7 ja 1A-8 tuleks nõukogu 13. juuli 2021. aasta rakendusotsusest välja jätta.

(6)Luksemburgi esitatud väga piiratud muudatus ei mõjuta antud positiivset hinnangut taaste- ja vastupidavuskava asjakohasusele, tulemuslikkusele, tõhususele ja sidususele.

(7)Eelkõige on ajakohastatud taaste- ja vastupidavuskava, hoolimata digioskuste investeeringu kaotamisest, suunatud artikli 19 lõike 3 punktis b sätestatud hindamiskriteeriumist lähtudes jätkuvalt kõigi või suure osa probleemide lahendamisele, mis on kindlaks tehtud riigipõhistes soovitustes, mille nõukogu esitas Luksemburgile 2019. ja 2020. aastal, sealhulgas tööturupoliitika ja digipöörde kohta. Ajakohastatud taaste- ja vastupidavuskava sisaldab endiselt digimeetmeid, sealhulgas täiendus- ja ümberõppe kohta. Eelkõige programm FutureSkills pakub tööotsijatele pehmeid, digi- ja juhtimisoskusi, ning on suunatud 45aastastele ja vanematele tööotsijatele. Reformi „Skillsdësch“ eesmärk on töötada välja kutseõppeprogrammid („Skillsbridges“), mis aitavad töötajatel ja tööotsijatel suurendada oma tööalast konkurentsivõimet rohe- ja digipöörde ajal. Lisaks säilivad ajakohastatud taaste- ja vastupidavuskavas mitmed investeeringud digitaliseerimisse ja innovatsiooni, mis aitavad kaasa digipöördele tervishoiu ja avalike teenuste valdkonnas ning arendavad üliturvalist sidetaristut.

(8)Artikli 19 lõike 3 punktis e sätestatud hindamiskriteeriumist lähtudes, võttes arvesse vähendatud maksimaalset rahalist toetust ning ajakohastatud taaste- ja vastupidavuskava, moodustavad rohepöördele tulemuslikult kaasa aitavad meetmed 68,8 % ajakohastatud taaste- ja vastupidavuskava kogueraldisest, võrreldes 60,9 %ga algses taaste- ja vastupidavuskavas. Need näitajad on arvutatud vastavalt määruse (EL) 2021/241 VI lisas esitatud metoodikale.